Ruşii au distrus centrala electrică din Harkov: reconstrucţia ei va dura ani. Cum arată oraşul scufundat în beznă. VIDEO
Război în Ucraina. Harkov TEC-5, una dintre cele mai mari centrale electrice de termoficare din Ucraina nu mai poate produce energie şi căldură pentru al doilea oraş ca mărime al ţării după atacurile ruseşti de săptămâna trecută. În prezent oraşul este alimentat cu curent şi agent termic din alte regiuni, potrivit Suspilne, radiodifuzorul public din Ucraina.
Centrala Harkov TEC-5 a fost avariată grav în urma atacului rusesc de pe 22 martie şi nu mai poate genera căldură şi electricitate iar reconstrucţia sa ar putea dura ani de zile. Un jurnalist ucrainean a publicat miercuri pe platforma X o filmare cu Harkovul scufundat în beznă.
"Aşa arată Harkov acum, mulţumită Rusiei. Unul dintre cele mai mari orașe din Ucraina, în care trăiesc peste un milion de oameni. Nu există curent pentru că Rusia a lovit centrala electrică. Zgomotul generatoarelor umple noaptea", a scris el.
Pe 22 martie, Rusia a lansat cel mai mare atac combinat asupra sistemului energetic ucrainean de la începutul războiului din Ucraina. Pe 25 martie, conducerea centralei a anunţat oficial oprirea producţiei de agent termic din cauza lipsei de electricitate. În prezent, orașul este alimentat cu energie și căldură de către alte regiuni, potrivit presei ucrainene, dar nu este clar în ce măsură este acoperit oraşul.
Oleksandr Minkovych, directorul Harkov TEC-5 a spus duminică într-o declaraţie de presă că pentru repararea centralei este nevoie de producerea de echipamente precum turbine și generatoare şi că ar putea dura cel puţin un an an.
"Pe 22 martie, industria energetică din regiunea Harkov și, în special, centrala Harkov TEC-5 a suferit cea mai mare distrugere de la începutul conflictului în urma unui atac masiv al inamicului. Astăzi, orașul este alimentat de centralele din alte regiuni. Refacerea termocentralei presupune fabricarea de echipamente precum turbine, generatoare etc. Chiar dacă reparațiile sunt finanțate integral și primim asistență în producerea și furnizarea echipamentelor procesul de reconstrucție va dura mai mult de un an", a spus el.
Potrivit Ukrinform, evaluarea completă a amploarei daunelor cauzate centralei și a lucrărilor de reparații necesare se va face după finalizarea inspecției și curăţării resturilor. Dar inginerii cred că este vorba de un proces extrem de intensiv de muncă și costisitor în comparație cu construirea unei centrale noi.
Potrivit primarului din Harkov, Igor Terekhov, vinerea trecută, inamicul efectiv a distrus principalele instalații energetice care alimentau orașul. Grupul DTEK al lui Rinat Akhmetov, cel mai mare producător privat de energie electrică din Ucraina, a pierdut jumătate din capacitatea sa de producţie a energiei eletrice după atacul rusesc de săptămâna trecută. Rușii au atacat atât capabilităţile de generare și cât şi de distribuție.
"Ar putea dura ani pentru a reconstrui termocentrala din Harkov, pe care rușii au distrus-o împreună cu stațiile de transformare în urmă cu câteva zile, lăsând fără curent 1,3 milioane de locuitori. Autoritățile locale și angajaţii din domeniul energiei fac miracole, totuși oamenii au de îndurat provocări enorme" a comentat pe X jurnalista ucraineană, Olena Halushka.